pythainlp/thaigov-v2-corpus-22032023 huggingface dataset:
วันเสาร์ที่ 23 กรกฎาคม 2565
สธ.ร่วม กต.ประสาน “กัมพูชา” ติดตามผู้ป่วยฝีดาษวานรข้ามแดน ส่วนผู้สัมผัสไม่พบเชื้อ
กระทรวงสาธารณสุข เผยประสานกัมพูชาผ่านกระทรวงการต่างประเทศ ให้ติดตามผู้ป่วยฝีดาษวานรรายแรกของประเทศไทยแล้ว หลังตำรวจพบสัญญาณโทรศัพท์มือถือข้ามแดนไปแล้ว ส่วนผู้สัมผัสเสี่ยงสูง 19 ราย
กระทรวงสาธารณสุข เผยประสานกัมพูชาผ่านกระทรวงการต่างประเทศ ให้ติดตามผู้ป่วยฝีดาษวานรรายแรกของประเทศไทยแล้ว หลังตำรวจพบสัญญาณโทรศัพท์มือถือข้ามแดนไปแล้ว ส่วนผู้สัมผัสเสี่ยงสูง19 ราย ตรวจไม่พบเชื้อ2ราย อยู่ระหว่างรอผล17 ราย ตรวจเชิงรุก142ราย พบมีอาการ 6 ราย ผลไม่พบเชื้อ5ราย ออกนอกประเทศ 1 ราย ย้ำโรคไม่ได้ติดต่อง่ายแบบโควิด เน้นเว้นระยะห่าง ล้างมือบ่อยๆ ไม่สัมผัสผู้ที่มีตุ่มผื่น
วันนี้ (23กรกฎาคม2565)ที่กระทรวงสาธารณสุข จ.นนทบุรี นพ.โอภาส การย์กวินพงศ์ อธิบดีกรมควบคุมโรค แถลงความคืบหน้ากรณีโรคฝีดาษวานรในประเทศไทย ว่า หลังจากรายงานยืนยันว่าชายชาวไนจีเรีย อายุ27ปี เป็นผู้ป่วยโรคฝีดาษวานรรายแรกของประเทศไทย การติดตามผู้สัมผัสพบว่า มีผู้สัมผัสความเสี่ยงสูง19 ราย ไม่มีอาการป่วย ส่งสิ่งส่งตรวจไปยังห้องปฏิบัติการ (แล็บ) ทั้งหมดแล้ว ผลออกมาไม่พบเชื้อ2รายอยู่ระหว่างการตรวจและรอผลอีก17 ราย และมีผู้สัมผัสเสี่ยงต่ำอีก14 ราย ส่วนการค้นหาเชิงรุกมีจำนวน142ราย ไม่พบอาการผื่นสงสัย แต่มีอาการอื่นๆ คือ ไข้ เจ็บคอ ปวดเมื่อยกล้ามเนื้อ 6 ราย ส่งตรวจแล้ว5ราย ผลออกมาไม่พบเชื้อ ไปต่างประเทศ1ราย
นพ.โอภาสกล่าวว่า สำหรับชายชาวไนจีเรียที่เป็นผู้ป่วยฝีดาษวานรที่พบรายแรก ได้รับแจ้งจากทางตำรวจและสาธารณสุขจังหวัดภูเก็ตว่า พบสัญญาณโทรศัพท์มือถือที่ชายแดนประเทศกัมพูชา ค่อนข้างชัดเจนว่าหลบหนีออกทางช่องทางธรรมชาติ ซึ่งเราประสานไปยังทางการกัมพูชาแล้วในการติดตามผู้ป่วยรายดังกล่าว ผ่านกระทรวงการต่างประเทศ และสำนักงานสาธารณสุขจังหวัดสระแก้วที่มีความร่วมมือสาธารณสุขชายแดนจังหวัดสระแก้วกับจังหวัดบันเตียเมียนเจย ส่วนข้อกังวลว่าผู้ป่วยรายนี้จะทำให้เกิดการแพร่ระบาดในวงกว้างหรือไม่นั้น ขอย้ำว่าโรคฝีดาษวานรไม่ได้ติดต่อกันได้ง่ายอย่างโควิด การติดต่อต้องเป็นการสัมผัสใกล้ชิดมากๆ และอาการโรคส่วนใหญ่ไม่ได้มีความรุนแรง ซึ่งมาตรการป้องกันตนเองจากโควิด ยังสามารถใช้ป้องกันโรคฝีดาษวานรได้ โดยเฉพาะการเว้นระยะห่าง ล้างมือบ่อยๆ ป้องกันการสัมผัสผู้ที่มีผื่น ตุ่มน้ำ ตุ่มหนองตามผิวหนัง และไม่ใช้สิ่งของส่วนตัวร่วมกับผู้อื่น
“องค์การอนามัยโลก (WHO)มีการประชุมคณะผู้เชี่ยวชาญล่าสุดเมื่อวันที่21กรกฎาคมที่ผ่านมา ยังไม่ประกาศเป็นภาวะฉุกเฉินทางสาธารณสุขระหว่างประเทศ และประเทศไทยยังกำหนดให้โรคนี้เป็นโรคติดต่อที่ต้องเฝ้าระวัง ตาม พ.ร.บ.โรคติดต่อ พ.ศ.2558ไม่ได้เป็นโรคติดต่ออันตราย เมื่อพบผู้ป่วยสงสัยฝีดาษวานรต้องรายงานไปยังเจ้าพนักงานควบคุมโรคติดต่อในพื้นที่เพื่อทำการสอบสวนและควบคุมโรคโดยเร็ว ซึ่งเมื่อวานนี้ (22กรกฎาคม 2565)กรมควบคุมโรค โดยกองระบาดวิทยาได้ประชุมวิดีโอคอนเฟอเรนซ์ แจ้งยกระดับการเฝ้าระวังที่คลินิกโรคติดต่อทางเพศสัมพันธ์ คลินิกสุขภาพทางเพศ และคลินิกแพทย์ที่มีผู้ป่วยสงสัยโรคติดต่อทางเพศสัมพันธ์มาใช้บริการ สื่อสารแนวทางการเฝ้าระวังคัดกรองและรายงาน หากพบผู้มีอาการสงสัยให้ส่งตรวจเชื้อไวรัสฝีดาษวานร (Monkeypox)ทันทีที่ห้องปฏิบัติการที่ระบุในแนวทางดำเนินการ” นพ.โอภาสกล่าว
**********************************23 กรกฎาคม 2565
วันจันทร์ที่ 28 กุมภาพันธ์ 2565
โฆษกรัฐบาลเผย “นายกฯ”สั่งการเร่งช่วยเหลือผู้ประสบภัยน้ำท่วมเต็มที่ พร้อมแสดงความเสียใจต่อครอบครัวผู้เสียชีวิตกรณีรถยนต์พลัดตกคอสะพาน อ.สุคิริน จ.นราธิวาส
โฆษกรัฐบาลเผย “นายกฯ”สั่งการเร่งช่วยเหลือผู้ประสบภัยน้ำท่วมเต็มที่ พร้อมแสดงความเสียใจต่อครอบครัวผู้เสียชีวิตกรณีรถยนต์พลัดตกคอสะพาน อ.สุคิริน จ.นราธิวาส
วันที่ 28 ก.พ. 65 นายธนกร วังบุญคงชนะ เปิดเผยว่า จากสถานการณ์อุทกภัยในพื้นที่ 5 จังหวัดภาคใต้ (จังหวัดนครศรีธรรมราช พัทลุง ปัตตานี ยะลา และนราธิวาส) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมรับทราบรายงานเหตุรถยนต์กระบะพลัดตกคอสะพานบ้านโนนสมบูรณ์ ม. 5 ต.ภูเขาทอง อ.สุคิริน จ.นราธิวาส เป็นเหตุให้มีผู้เสียชีวิต จำนวน 6 ราย นั้น นายกรัฐมนตรีแสดงความเสียใจต่อครอบครัวผู้เสียชีวิต สั่งการเจ้าหน้าที่ร่วมกับกองทัพลงพื้นที่เฝ้าระวังที่พื้นที่อาจจะเกิดน้ำท่วมฉับพลัน รวมถึงจุดเสี่ยงตามสถานที่ต่าง ๆ โดยเฉพาะเส้นทางสัญจร กำชับให้นำเครื่องกีดขวางและนำป้ายประกาศมาติดตั้งไว้ เพื่อเป็นการป้องกันอันตรายที่อาจจะเกิดขึ้นได้และไม่ต้องการให้มีเหตุการณ์ซ้ำรอยสร้างความสูญเสียต่อชีวิต และสร้างความเสียหายต่อทรัพย์สินขึ้นอีก
นายธนกรกล่าวว่า นายกรัฐมนตรีเฝ้าติดตามสถานการณ์อย่างใกล้ชิด มีความกังวลใจ แสดงความห่วงใยต่อความปลอดภัยของพี่น้องประชาชน ขอให้พี่น้องประชาชนรับฟังการแจ้งเตือนภัยจากหน่วยงานราชการอยู่ตลอดเวลา ขอความร่วมมืออย่าเดินทางไปในจุดที่มีกระแสน้ำไหลเชี่ยว รวมถึงตามจุดเสี่ยงต่าง ๆ เพื่อความปลอดภัย ในสถานการณ์แบบนี้ ขอให้ทุกคนระมัดระวังตัวเอง ระมัดระวังคนในครอบครัวโดยเฉพาะเด็ก ผู้สูงอายุ และผู้ป่วยติดเตียง หากจำเป็นต้องอพยพขอให้รีบอพยพไปในที่ปลอดภัยตามคำแนะนำของเจ้าหน้าของรัฐ
“ในส่วนของผู้เสียชีวิต ขอให้ส่วนราชการในพื้นที่เป็นผู้แทนของรัฐบาล เร่งเข้าไปช่วยเหลือเยียวยาตามสิทธิที่ได้รับ รวมถึงสอบถามให้ความช่วยเหลือในการจัดพิธีผู้เสียชีวิตอย่างเต็มที่ พร้อมกับขอให้เฝ้าระวังสถานการณ์อย่างใกล้ชิด โดยเฉพาะการแจ้งเตือนสถานการณ์น้ำ ต้องแจ้งให้พี่น้องประชาชนทราบทันสถานการณ์ ขอให้คำนึงถึงความปลอดภัยในชีวิตและทรัพย์สินของพี่น้องประชาชนเป็นอันดับแรก” นายธนกรกล่าว
วันศุกร์ที่ 20 สิงหาคม 2564
กรมศุลกากรก้าวสู่สังคมไร้เงิน 100% ด้วยบัตรภาษีอิเล็กทรอนิกส์ (Digital Tax Compensation:DEC) “ดีเดย์  กันยายน ปีนี้”
อธิบดีกรมศุลกากรเปิดงานสัมมนา “โครงการพัฒนาระบบชำระค่าภาษีอากรด้วยบัตรภาษีอิเล็กทรอนิกส์ (Digital Tax Compensation : DTC)” ผ่านระบบ Video Conference : Zoom Cloud Meeting
วันนี้ (20 สิงหาคม 2564) เวลา 09.00 น. นายพชร อนันตศิลป์ อธิบดีกรมศุลกากร เป็นประธานเปิดงานสัมมนา “โครงการพัฒนาระบบชำระค่าภาษีอากรด้วยบัตรภาษีอิเล็กทรอนิกส์ (Digital Tax Compensation : DTC)” เพื่อให้ผู้ประกอบการหรือตัวแทนเข้าใจการชำระเงินค่าภาษีอากรด้วยบัตรภาษีอิเล็กทรอนิกส์ โดยมีผู้เข้าร่วมสัมมนาประมาณ 500 คน ผ่านระบบ Video Conference : Zoom Cloud Meeting
นายพชร อนันตศิลป์ อธิบดีกรมศุลกากร เปิดเผยว่า งานสัมมนา“โครงการพัฒนาระบบชำระค่าภาษีอากรด้วยบัตรภาษีอิเล็กทรอนิกส์ (Digital Tax Compensation : DTC)” ในครั้งนี้จัดขึ้น เพื่อให้ผู้เข้าร่วมสัมมนามีความรู้ความเข้าใจเกี่ยวกับการดำเนินธุรกรรมในระบบอิเล็กทรอนิกส์สำหรับชำระค่าภาษีอากร โดยมีหัวข้อที่น่าสนใจ อาทิ การยื่นขอรับเงินชดเชยค่าภาษีอากร การเปลี่ยนบัตรภาษีกระดาษเป็นบัตรอิเล็กทรอนิกส์ การชำระค่าภาษีอากรด้วยบัตรภาษีอิเล็กทรอนิกส์ของกรมศุลกากร กรมสรรพากร และกรมสรรพสามิต เป็นต้น สำหรับในส่วนของกรมศุลกากรผู้เข้าร่วมสัมมนาจะมีความเข้าใจในระบบการชำระค่าภาษีอากรด้วยวงเงินชดเชยอิเล็กทรอนิกส์พร้อมกับใบขนสินค้าขาเข้าและใบขนสินค้าขาออก ซึ่งจะสามารถชำระเงินค่าภาษีอากรด้วยบัตรภาษีอิเล็กทรอนิกส์ได้ด้วยตนเองตลอด 24 ชั่วโมง และไม่ต้องเดินทางมายังกรมศุลกากร ซึ่งจะทำให้การดำเนินธุรกิจมีความสะดวก รวดเร็ว และมีประสิทธิภาพมากยิ่งขึ้น อีกทั้งยังเป็นการสนับสนุนโครงการ National e-Payment ตามนโยบายของรัฐบาล โดยจะเริ่มใช้วันที่ 21 กันยายน 2564 เป็นต้นไป
อธิบดีกรมศุลกากร กล่าวต่ออีกว่า ที่ผ่านมา กรมศุลกากรมีช่องทางการชำระเงินด้วยระบบอิเล็กทรอนิกส์ แล้ว 2 ช่องทาง ดังนี้ 1. การชำระเงินโดยวิธีตัดบัญชีธนาคาร e-Payment และ 2. การชำระเงินโดยผ่านช่องทางการให้บริการของธนาคาร/ตัวแทนรับชำระเงิน Bill Payment และ ในครั้งนี้กรมศุลกากรได้เปิดตัว บัตรภาษีอิเล็กทรอนิกส์ ก็จะครบกระบวนการ การชำระเงินทางอิเล็กทรอนิกส์ของกรมศุลกากรเป็น 100% อีกทั้ง ยังลดการเดินทาง ลดการสัมผัส ลดความเสี่ยงในการติดเชื้อไวรัสโคโรนา 2019 (โควิด – 19) อีกด้วย
วันพุธที่ 15 มิถุนายน 2565
รฟม. เข้าพบหน่วยงานราชการจังหวัดภูเก็ต เพื่อประชาสัมพันธ์การสำรวจความคิดเห็นประชาชน ต่ออัตราค่าโดยสาร
และการขยายแนวเส้นทางโครงการระบบขนส่งมวลชนจังหวัดภูเก็ต ระยะที่ 1
วันนี้ (15 มิถุนายน 2565) นายสาโรจน์ ต. สุวรรณ ผู้ช่วยผู้ว่าการการรถไฟฟ้าขนส่งมวลชนแห่งประเทศไทย กระทรวงคมนาคมพร้อมคณะ เข้าพบนายอำนวย พิณสุวรรณ รองผู้ว่าราชการจังหวัดภูเก็ต และนางสาวคณาธิป สุขเจริญ หัวหน้าสำนักงานจังหวัดภูเก็ต ณ ศาลากลางจังหวัดภูเก็ต เพื่อสร้างการรับรู้และประชาสัมพันธ์การลงพื้นที่สำรวจความคิดเห็นของประชาชน เกี่ยวกับอัตราค่าโดยสารและการขยายแนวเส้นทางโครงการระบบขนส่งมวลชนจังหวัดภูเก็ต ระยะที่ 1 ไปยังท่าฉัตรไชย
ในการนี้คณะ การรถไฟฟ้าขนส่งมวลชนแห่งประเทศไทย (รฟม.) ได้ลงพื้นที่เก็บแบบสอบถามจากเจ้าหน้าที่ภายในศาลากลางจังหวัดภูเก็ต รวมถึงหน่วยงานราชการอื่น ๆ ในอำเภอเมืองจังหวัดภูเก็ต และประชาสัมพันธ์ข้อมูลโครงการ เพื่อสร้างการรับรู้ไปพร้อมกัน โดยวันนี้ถือเป็นการลงพื้นที่อย่างเป็นทางการครั้งแรก ซึ่งการลงพื้นที่ดังกล่าวจะมีขึ้นอย่างต่อเนื่องไปจนถึงวันที่ 21 มิถุนายน 2565 ติดตามข้อมูลข่าวสาร รฟม. ได้ที่เว็บไซต์ รฟม. www.mrta.co.th เฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร.0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันพฤหัสบดีที่ 12 สิงหาคม 2564
ครม. อนุมัติ 12,000 ล้าน จ่ายค่าโอที - เสี่ยงภัย จนท. สู้โควิด นาน 6 เดือน
....
ครม. อนุมัติงบกลาง 12,669,218,318 บาท เพื่อเป็นค่าตอบแทนเสี่ยงภัย ค่าล่วงเวลา (OT) แก่บุคลากร คณะทำงาน ผู้เชี่ยวชาญ บุคคลภายนอก จ้างเหมาบริการ ฯลฯ ในการทำงานต่อสู้กับโรคโควิด-19 พร้อมทั้งขยายระยะเวลาการจ่าย จาก 3 เดือน เป็น 6 เดือน คือ เม.ย. - ก.ย. 64
.
เพื่อเป็นขวัญกำลังใจแก่ จนท. ในการแก้ไขปัญหาโรคโควิด-19 ลดการแพร่ระบาด และให้ผู้ประชาชนเข้าถึงระบบบริการของสถานพยาบาลและหน่วยบริการ ได้อย่างสะดวกรวดเร็ว
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 29 มีนาคม 2565
“LINE OA หมอพร้อม” ของกระทรวงสาธารณสุข ได้รับรางวัล Line Thailand Awards 2021
กระทรวงสาธารณสุข เป็นหน่วยงานราชการหนึ่งเดียวที่ได้รับรางวัล Line Thailand Awards 2021 “Best Govtech for Thais” จากบริษัท ไลน์ คอมพานี (ประเทศไทย) จำกัด จากผลงาน Line Official Account “หมอพร้อม” ที่สร้างการเข้าถึงบริการด้านสุขภาพให้กับคนไทยทั้งประเทศ
กระทรวงสาธารณสุข เป็นหน่วยงานราชการหนึ่งเดียวที่ได้รับรางวัลLine Thailand Awards 2021 “Best Govtech for Thais” จากบริษัท ไลน์ คอมพานี (ประเทศไทย) จำกัด จากผลงาน Line Official Account “หมอพร้อม” ที่สร้างการเข้าถึงบริการด้านสุขภาพให้กับคนไทยทั้งประเทศ มีผู้ใช้งานรวมกว่า 14.5 ล้านคน
วันนี้ (29 มีนาคม 2565) ที่ สำนักงานปลัดกระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข รับมอบรางวัลLine Thailand Awards 2021 “Best Govtech for Thais” จาก บริษัท ไลน์ คอมพานี (ประเทศไทย) จำกัด โดยมี นายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข ดร.นายแพทย์.พงศธร พอกเพิ่มดี นายแพทย์ทรงคุณวุฒิ (ด้านสาธารณสุข) และ นายแพทย์ภูวเดช สุระโคตร ผู้ช่วยปลัดกระทรวงสาธารณสุข ร่วมแสดงความยินดี
นายแพทย์เกียรติภูมิกล่าวว่า กระทรวงสาธารณสุข ในฐานะเจ้าของLine Official Account หมอพร้อม ได้ร่วมกับบริษัท เยลโล่ ไอเดีย จำกัด, บริษัท ไมโครซอฟต์ ประเทศไทย, บริษัท อินเตอร์เน็ต ประเทศไทย จำกัด (มหาชน),บริษัท บางกอก เมดิคอล ซอฟต์แวร์ จำกัด, บริษัท แอ็บสแตรค คอมพิวเตอร์ จำกัด และ สำนักงานกองทุนสนับสนุนการสร้างเสริมสุขภาพ (สสส.) พัฒนาระบบ “LINE Official Account หมอพร้อม” จากแพลตฟอร์มเดิมคือ LINE Official Account “MOPH Connect” เพื่อรองรับการบริหารจัดการวัคซีนในช่วงที่มีการแพร่ระบาดของโรคโควิด 19 โดยเปิดให้ประชาชนใช้งานในการจองคิวฉีดวัคซีน, รายงานและติดตามอาการไม่พึงประสงค์ของวัคซีนและออกใบรับรองการฉีดวัคซีน ตั้งแต่เดือนกุมภาพันธ์ 2564 และมีการพัฒนาบริการอื่น ๆ เพิ่มเติม อาทิ การแสดงเอกสารรับรองเกี่ยวกับโควิด 19 ทั้ง Digital Health Pass และ EU DCC, การออกใบรับรองแพทย์ดิจิทัล, Chatbot ตอบคำถามเรื่องวัคซีนและสุขภาพ, ระบบแจ้งเตือนจากโรงพยาบาล, เผยแพร่สื่ออินโฟกราฟฟิกให้ความรู้สุขภาพ ซึ่งการส่งผ่าน LINE แต่ละครั้ง จะมีผู้อ่านเฉลี่ย 60% หรือเท่ากับเข้าถึงประชาชนกว่า 8 ล้านคนทันที โดยปัจจุบันมีผู้ใช้งานรวมกว่า 14.5 ล้านคน นับเป็นหน่วยงานราชการรายแรกและรายเดียวที่ได้รับรางวัลนี้
ด้าน คุณศรีสุภาคย์ อารีวณิชกุลCorporate Business Director บริษัท ไลน์ คอมพานี (ประเทศไทย) จำกัด กล่าวว่า รางวัล LINE Thailand Awards เป็นรางวัลที่จัดตั้งขึ้นเพื่อมอบให้กับตราสินค้าหรือองค์กรต่างๆ ที่สร้างผลงานและความสำเร็จผ่านแพลตฟอร์มของ LINE Application เพื่อใช้ทำการตลาดและสื่อสารกับลูกค้า และได้พิจารณามอบรางวัล Best Govtech for Thais ให้กับกระทรวงสาธารณสุข จากการที่ LINE Official Account “หมอพร้อม” มีการสื่อสารด้านสุขภาพกับประชาชนอย่างกว้างขวาง ทำประโยชน์ให้กับคนไทยทั้งประเทศ
********************************************** 29 มีนาคม 2565
วันพุธที่ 13 กรกฎาคม 2565
​โฆษกรัฐบาลเผย นายกฯ ยินดีระบบสาธารณสุขไทยมีชื่อเสียงได้รับการยอมรับจากนานาประเทศอย่างต่อเนื่อง
พร้อมเดินหน้าเป้าหมายการเป็น Medical Hub ในภูมิภาค
วันนี้ (13 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบและยินดีที่ 3 จังหวัดในประเทศไทยติด 10 ประเทศแรกในภูมิภาคเอเชียตะวันออกเฉียงใต้ ที่มีระบบสาธารณสุข (healthcare) โดยรวมที่มีคุณภาพที่สุด ในช่วงกลางปี 2022
โฆษกประจำสำนักนายกรัฐมนตรี กล่าวว่า เว็บไซต์ Numbeo ที่มีฐานข้อมูลด้านค่าครองชีพและระบบสาธารณสุขที่ใหญ่ที่สุดในโลก ได้จัดอันดับเมืองในภูมิภาคเอเชียตะวันออกเฉียงใต้ ที่มีระบบสาธารณสุขโดยรวมที่ดีที่สุดในช่วงกลางปี 2022 (South-Eastern Asia: Health Care Index by City 2022 Mid-Year) ปรากฏว่าจังหวัดเชียงใหม่ ได้อันดับ 1 มีระบบสาธารณสุขดีที่สุด ในขณะที่กรุงเทพฯ และ พัทยา ได้อันดับ 3 และ 4 ตามลำดับ ซึ่งดัชนีระบบสาธารณสุขนี้ เป็นการประมาณคุณภาพโดยรวมของระบบการดูแลสุขภาพ บุคลากรทางการแพทย์ อุปกรณ์ เจ้าหน้าที่ แพทย์ ค่าใช้จ่าย และอื่น ๆ อ้างอิงจากการสำรวจจากผู้เยี่ยมชมเว็บไซต์
จากการสำรวจพบว่า จังหวัดเชียงใหม่เป็นเมืองที่ได้รับความนิยมในหมู่ชาวต่างชาติ เนื่องจากค่าครองชีพต่ำ มีความสะดวกสบาย วัฒนธรรม มีชุมชนชาวต่างชาติขนาดใหญ่ และมีระบบสาธารณสุขที่มีคุณภาพและราคาไม่สูง ซึ่งการรักษาพยาบาลในโรงพยาบาลชั้นนำในเชียงใหม่มีราคาค่อนข้างถูกกว่าหากเทียบการรักษาแบบเดียวกันกับโรงพยาบาลในต่างประเทศ
“นายกรัฐมนตรียินดีที่ระบบสาธารณสุขไทยได้รับการยอมรับจากนานาประเทศ ซึ่งรัฐบาลกำหนดนโยบายเร่งเดินหน้ายกระดับอุตสาหกรรมการแพทย์ไทย มุ่งสู่เป้าหมายการเป็น Medical Hub อย่างเต็มรูปแบบ เพิ่มการจ้างงาน เชื่อมโยงธุรกิจที่เกี่ยวข้อง เพื่อช่วยขับเคลื่อนและฟื้นฟูเศรษฐกิจภายหลังโควิด-19 และเพื่อให้บรรลุเป้าหมาย ซึ่งนายกรัฐมนตรีขอบคุณทุกภาคส่วนที่ได้บูรณาการความร่วมมือกัน ทั้งภาครัฐ หน่วยงานที่เกี่ยวข้องกับการวิจัยและพัฒนาด้านการแพทย์ การลงทุนจากภาคเอกชนที่มีความพร้อม เพื่อให้เกิดการพัฒนาและการลงทุนอย่างบูรณาการ ตลอดจน บุคลากรด้านการแพทย์ทุกคนที่มีส่วนสำคัญทำให้ประเทศไทยมีชื่อเสียงด้านการสาธารณสุข และเป็นที่นิยมไปทั่วโลก” นายธนกรฯ กล่าว
วันจันทร์ที่ 28 กุมภาพันธ์ 2565
โฆษกรัฐบาล เผย "นายกฯ" ยืนยันรัฐบาลบริหารเวชภัณฑ์เตียง  ยารักษาโควิด-19  มีเพียงพอรองรับผู้ป่วยโควิด-19 ทั่วประเทศ ขณะที่เริ่มหลักเกณฑ์การเดินทางเข้าประเทศไทยในรูปแบบ TEST AND GO
โฆษกรัฐบาล เผย "นายกฯ" ยืนยันรัฐบาลบริหารเวชภัณฑ์เตียง  ยารักษาโควิด-19  มีเพียงพอรองรับผู้ป่วยโควิด-19 ทั่วประเทศ ขณะที่เริ่มหลักเกณฑ์การเดินทางเข้าประเทศไทยในรูปแบบ TEST AND GO
วันนี้ (28 กุมภาพันธ์ 2565) นายธนกร วังบุญคงชนะ โฆษกประจำสำนักนายกรัฐมนตรี เผยจำนวนผู้ติดเชื้อโควิด - 19 รายใหม่วันนี้ รวม 22,311 ราย จำแนกเป็นผู้ป่วยจากในประเทศ 22,175 ราย ผู้ป่วยมาจากต่างประเทศ 136 ราย ผู้ป่วยสะสม 668,492 ราย (ตั้งแต่ 1 มกราคม 2565) หายป่วยกลับบ้าน 17,470 ราย หายป่วยสะสม 486,855 ราย (ตั้งแต่ 1 มกราคม 2565) ผู้ป่วยกำลังรักษา 213,645 ราย เสียชีวิต 42 ราย ล่าสุดการให้บริการวัคซีน โควิด-19 สะสมอยู่ที่ 123,555,557 โดส เข็มที่ 1 ฉีดสะสม 53,532,236 โดส เข็มที่ 2 ฉีดสะสม 49,705,225 โดส เข็มที่ 3 ฉีดสะสม 18,675,388 โดส เข็มที่ 4 ฉีดสะสม 1,642,708 โดส
โฆษกประจำสำนักนายกรัฐมนตรี ยังกล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยันรัฐบาลบริหารจัดการยา เวชภัณฑ์ ที่ใช้ในการรักษาผู้ป่วยโควิด-19 อย่างเพียงพอ โดยกำชับไปยังองค์การเภสัชกรรม ได้มีการบริหารจัดการสำรอง “ยาฟาวิพิราเวียร์ (Favipiravir)” ให้สอดคล้องกับสถานการณ์โควิด – 19 ในปัจจุบัน ซึ่งขณะนี้ ได้มีการสำรองไว้ จำนวน 24 ล้านเม็ด และทำการผลิตเพิ่มเติมอีก จำนวน 60 ล้านเม็ด รวมการสำรองทั้งสิ้น 84 ล้านเม็ด ขณะเดียวกัน กทม. ยังรายงานว่า มีเตียงว่างสำหรับรองรับผู้ติดเชื้อโควิด – 19 ใน Community Isolation (CI) อีกกว่า 1,300 เตียง และยังเตรียมเปิดเพิ่มอีก 9 แห่ง จำนวน 1,000 เตียง ยืนยันเตียง CI ในกทม. ยังมีว่างพอรองรับผู้ติดเชื้อ โอกาสนี้ นายกรัฐมนตรียังห่วงใยถึงกลุ่มผู้สูงอายุ ผู้ป่วยติดเตียง ผู้มีความเสี่ยงสูงในการได้รับเชื้อ ฝากเตือนไปยังครอบครัวที่มีสมาชิกที่จัดอยู่ในกลุ่มของผู้มีความเสี่ยงในการได้รับเชื้อโควิด – 19 ให้เพิ่มความระมัดระวังสูงสุด จัดสรรพื้นที่ภายในบ้านเพื่อลดการติดเชื้อในครอบครัวด้วย
ทั้งนี้ โฆษกประจำสำนักนายกรัฐมนตรียังย้ำหลักเกณฑ์การเดินทางเข้าประเทศไทยในรูปแบบ TEST AND GO จากการปรับมาตรการใหม่ ที่จะเริ่มต้นในวันที่ 1 มีนาคม 2565 โดยมีขั้นตอนการลงทะเบียน ดังนี้ 1. ลงทะเบียนผ่านระบบ Thailand Pass ที่ https://tp.consular.go.th/ โดยจะใช้เวลาในการพิจารณา 3 - 7 วัน 2. ตรวจหาเชื้อแบบ RT - PCR ผลตรวจภายใน 72 ชม. (ก่อนเดินทาง) 3. เมื่อเดินทางถึงประเทศไทย ผ่านจุดตรวจ และเดินทางไปยังโรงแรมด้วยพาหนะโรงแรมในรูปแบบ sealed route 4. ตรวจหาเชื้อแบบ RT - PCR ในวันแรกและรอผลตรวจที่โรงแรม และ 5. ตรวจ ATK self - test ด้วยตัวเองในวันที่ 5 - 6 และรายงานผลตรวจผ่านช่องทางที่กระทรวงสาธารณสุขกำหนด ทั้งนี้ ย้ำผู้เดินทางต้องเป็นผู้ที่ได้รับวัคซีนครบตามหลักเกณฑ์ที่กระทรวงสาธารณสุขกำหนด และได้รับอย่างน้อย 14 วัน ก่อนเดินทาง
…………………………..
วันพฤหัสบดีที่ 2 มิถุนายน 2565
3 มิถุนายน 2565 วันเฉลิมพระชนมพรรษา สมเด็จพระนางเจ้าฯ พระบรมราชินี
"เฉลิมพระชนม์ ราชินี ศรีไผท
ธ เคียงองค์ พระทรงชัย ไอศูรย์
พระเกียรติก้อง ถิ่นไทย อันไพบูลย์
เรืองจำรูญ พระมิ่งขวัญ นิรันดร์กาล"
วันพฤหัสบดีที่ 17 มิถุนายน 2564
เจ๋ง! ไทยติดระดับโลก ลดเชื้อ HIV - ซิฟิลิส จากแม่สู่ลูก
....
ถือเป็นข่าวดี ที่ประเทศไทยได้รับการประกาศรับรองคุณภาพความสำเร็จในการยุติการถ่ายทอดเชื้อ HIV และซิฟิลิสจากแม่สู่ลูก เป็นครั้งที่ 3 และยังได้รับรางวัลจากองค์การอนามัยโลกอีกด้วย
.
ถือว่าเป็นประเทศที่ 2 ของโลกที่ได้ประกาศความสำเร็จดังกล่าว ในเวทีการประชุม Global Validation Advisory Committee ณ นครเจนีวา ประเทศสวิสเซอร์แลนด์
.
ต่อจากนี้ไป รัฐบาลจะดำเนินการดูแลควบคุมป้องกันอย่างต่อเนื่อง เพื่อให้เด็กทารกที่เกิดจากแม่ติดเชื้อ HIV มีความปลอดภัยเพิ่มขึ้น
.
โดยช่วงเวลาที่ผ่าน สามารถป้องกันเด็กที่เกิดจากแม่ที่ติดเชื้อ HIV ขณะตั้งครรภ์ ได้ปีละประมาณ 3,500 คน ทำให้มีเด็กทารกที่ติดเชื้อ HIV ต่ำกว่า 50 รายต่อปี
.
ระยะต่อไป จะเร่งพัฒนาระบบฐานข้อมูลสำหรับการติดตามสถานการณ์การแพร่ของโรคให้ครอบคลุมมากขึ้น เพื่อให้บรรลุเป้าหมายที่ว่า ภายในปี 2573 จะต้องลดการติดเชื้อรายใหม่ให้ต่ำกว่า 1,000 ราย
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 30 ธันวาคม 2564
รัฐมนตรีว่าการกระทรวงยุติธรรม มอบกรมบังคับคดี เร่งฟื้นฟูกิจการลูกหนี้กันโดนฟ้องล้มละลายจากพิษโควิด พร้อมขยายช่องทางรับบริการผ่านระบบออนไลน์แบบสะดวก-รวดเร็ว
รัฐมนตรีว่าการกระทรวงยุติธรรม มอบกรมบังคับคดี เร่งฟื้นฟูกิจการลูกหนี้กันโดนฟ้องล้มละลายจากพิษโควิด พร้อมขยายช่องทางรับบริการผ่านระบบออนไลน์แบบสะดวก-รวดเร็ว หวังช่วยเสริมสร้างสภาพคล่องขับเคลื่อนเศรษฐกิจ
นางทัศนีย์ เปาอินทร์ อธิบดีกรมบังคับคดี เปิดเผยว่า นายสมศักดิ์ เทพสุทิน รัฐมนตรีว่าการกระทรวงยุติธรรม สั่งการให้กรมบังคับคดีดำเนินภารกิจฟื้นฟูกิจการของลูกหนี้ และเสริมสร้างสภาพคล่องในการขับเคลื่อนเศรษฐกิจภายหลังสถานการณ์โควิดระบาด ซึ่งส่งผลกระทบกับภาคธุรกิจและอุตสาหกรรมต่าง ๆ โดยการฟื้นฟูกิจการเป็นกระบวนการทางกฎหมายที่สามารถช่วยแก้ปัญหาไม่ให้ธุรกิจต้องล้มละลาย เจ้าพนักงานพิทักษ์ทรัพย์ กองฟื้นฟูกิจการของลูกหนี้ของกรมบังคับคดีจึงทำหน้าที่คนกลางช่วยประสานระหว่างลูกหนี้และบรรดาเจ้าหนี้ และควบคุมดูแลการปฏิบัติหน้าที่ของผู้ทำแผนและผู้บริหารแผนฟื้นฟูกิจการ รวมทั้งพิจารณาคำขอรับชำระหนี้ของบรรดาเจ้าหนี้ และการจัดประชุมเจ้าหนี้ให้ถูกต้องและเป็นธรรมแก่ทุกฝ่าย โดยกรมบังคับคดี กระทรวงยุติธรรมยังได้เพิ่มช่องทางในการอำนวยความสะดวกให้แก่ประชาชนผู้มีส่วนได้เสียในคดีโดยไม่มีระยะทางหรือค่าใช้จ่ายในการเดินทางเป็นอุปสรรคคือ เพิ่มช่องทางในการยื่นคำขอรับชำระหนี้ทางเว็บไซต์ หรือการประชุมเจ้าหนี้ผ่านระบบอิเล็กทรอนิกส์ (e-Meeting) รวมไปถึงการลงมติในวาระการประชุมเจ้าหนี้เพื่อพิจารณาแผนฟื้นฟูกิจการผ่าน แอปพลิเคชั่น แอลอีดี โหวต (Application LED Vote) เพื่ออำนวยความสะดวกให้แก่เจ้าหนี้ในการเข้าประชุมโดยไม่เสียค่าใช้จ่าย
นางทัศนีย์ เผยอีกว่า ตั้งแต่ปี 2563 – 2564 มีบริษัทที่เข้าสู่กระบวนการฟื้นฟูกิจการมากถึง 25 คดี ปัจจุบันมีคดีที่อยู่ระหว่างศาลล้มละลายกลางพิจารณาคำร้องขอฟื้นฟูกิจการ 13 คดี และคดีที่ศาลล้มละลายกลางมีคำสั่งให้ฟื้นฟูกิจการ และอยู่ในระหว่างกระบวนการจัดทำแผนและดำเนินการตามแผน 12 คดี ซึ่งแต่ละคดีเป็นบริษัทที่ประกอบกิจการหลาย ๆ ประเภท เช่น ธุรกิจ การโรงแรม การท่องเที่ยว อุตสาหกรรม และการพัฒนาอสังหาริมทรัพย์ ภารกิจดังกล่าวจึงสอดคล้องกับเจตนารมณ์ของกฎหมายฟื้นฟูกิจการที่ต้องการรักษากิจการของลูกหนี้เพื่อให้เป็นกำลังหลักในการขับเคลื่อนเศรษฐกิจ และยังคุ้มครองประโยชน์ของบรรดาเจ้าหนี้ทั้งหลายให้ได้รับชำระหนี้อย่างเป็นธรรม เช่นเดียวกับองค์กรธุรกิจขนาดกลางหรือเอสเอ็มอีที่ประสบปัญหาขาดสภาพคล่องทางการเงินก็เข้าสู่กระบวนการฟื้นฟูกิจการได้เช่นเดียวกัน
วันอังคารที่ 15 กุมภาพันธ์ 2565
เปิดมาตรการเยียวยาด้านการท่องเที่ยว สู้ภัยโควิด-19
.....
จากวิกฤติโควิด-19 ที่ทั่วโลกต่างได้รับผลกระทบทั้งด้านเศรษฐกิจ สาธารณสุข รวมถึงภาคการท่องเที่ยว รัฐบาลจึงเร่งช่วยเหลือเยียวยาผู้ประกอบการด้านการท่องเที่ยวอย่างต่อเนื่อง เพื่อให้กลับมาประกอบธุรกิจได้ และเป็นกำลังสำคัญในการขับเคลื่อนเศรษฐกิจประเทศต่อไป ดังนี้
.
1.ด้านการเสริมสภาพคล่อง ด้วยมาตรการสินเชื่อดอกเบี้ยต่ำ (Soft Loan) วงเงินรวมกว่า 1.5 แสนล้านบาท อย่างโครงการ Soft Loan ออมสินฟื้นฟูท่องเที่ยวไทย ที่ได้มีการขยายกลุ่มเป้าหมายของโครงการให้ครอบคลุมธุรกิจมากยิ่งขึ้น และขยายเวลารับคำขอสินเชื่อออกไปจนถึงวันที่ 30 ก.ย. 65
.
2.ด้านการลดภาระค่าใช้จ่าย ด้วยมาตรการลดภาระในการวางเงินหลักประกันของผู้ประกอบการธุรกิจนำเที่ยวฯ โดยลดการวางหลักประกันเหลือ 30% ส่งผลให้มีการคืนเงินหลักประกันแก่ผู้ประกอบการแล้ว 6,639 ราย เป็นเงินกว่า 498 ล้านบาท (7 พ.ค. 63 – 31 ม.ค. 65)
.
3.ด้านการเตรียมความพร้อมเปิดประเทศและกระตุ้นการท่องเที่ยว ประกอบด้วย การจัดงาน “ท่องเที่ยวจับคู่ กู้เศรษฐกิจ (Restart Tourism)/ การจัดทำข้อเสนอเชิงนโยบายการฟื้นฟูและเตรียมพร้อมภาคธุรกิจอุตสาหกรรมท่องเที่ยว/ การจัดทำมาตรฐานความปลอดภัยด้านสุขอนามัย (SHA)/ การส่งเสริมการท่องเที่ยวในประเทศ/ การเปิดประเทศรับนักท่องเที่ยวต่างชาติ
.
สำหรับสถานการณ์การท่องเที่ยว ปี 2565 คาดว่าจะมีนักท่องเที่ยวชาวต่างชาติเดินทางเข้าประเทศไทยราว 5 ล้านคน สร้างรายได้กว่า 3.57 แสนล้านบาท และการท่องเที่ยวในประเทศคาดว่าจะมียอดการเดินทางประมาณ 90 ล้านคน/ครั้ง สร้างรายได้กว่า 2.99 แสนล้านบาท
#ไทยคู่ฟ้า#ร่วมต้านโควิด19
-------------------
วันอังคารที่ 15 กุมภาพันธ์ 2565
‘เฉลิมชัย’ มอบ ‘เลขาฯ ธนา’ พบปะกลุ่มเครือข่ายหนี้สินชาวนา แจงความคืบหน้าข้อเรียกร้อง
‘เฉลิมชัย’ มอบ ‘เลขาฯ ธนา’ พบปะกลุ่มเครือข่ายหนี้สินชาวนา แจงความคืบหน้าข้อเรียกร้อง ยันกระทรวงเกษตรฯ ยุคใหม่ไม่ทิ้งปัญหาเกษตรกร ด้านกลุ่มเครือข่ายฯ พอใจการทำงาน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ มอบหมายให้นายธนา ชีรวินิจ เลขานุการรัฐมนตรีว่าการกระทรวงเกษตรและสหกรณ์พบปะกลุ่มเครือข่ายหนี้สินชาวนาแห่งประเทศไทย (คนท.)นำโดยนางปิ่นแก้ว แก้วสุกแท้ ณ บริเวณหน้ากระทรวงเกษตรและสหกรณ์ ถนนราชดำเนิน ซึ่งขอทราบความคืบหน้าการแก้ไขปัญหาต่างๆ โดยเลขานุการ รมว.กษ. ได้ชี้แจงความคืบหน้าให้กลุ่มเกษตรกร ทราบ 2 กรณี ดังนี้ 1. กรณีข้อเรียกร้องของกลุ่มที่ได้ยื่นหนังสือเมื่อวันที่ 14 ก.พ. 65 กระทรวงเกษตรและสหกรณ์ได้นำเรื่องดังกล่าวส่งให้กองทุนฟื้นฟูและพัฒนาเกษตรกร (กฟก.) เพื่อนำเข้าที่ประชุมเรียบร้อยแล้ว 2. โครงการปรับโครงสร้างหนี้ของเกษตรกรสมาชิก กรณีเป็นหนี้กับ 4 ธนาคารของรัฐ ได้แก่ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารอาคารสงเคราะห์ และธนาคารพัฒนาวิสาหกิจขนาดกลางและขนาดย่อมแห่งประเทศไทย (SME BANK) โดยกระทรวงเกษตรและสหกรณ์ได้นำเสนอโครงการดังกล่าวเรียบร้อยแล้ว และกระทรวงการคลังได้พิจารณาและมีข้อสังเกต 5 ข้อ ซึ่งกระทรวงเกษตรฯ ได้มีการจัดประชุมหารือร่วมกันระหว่าง ผู้บริหารกระทรวงเกษตรฯ ที่เป็นคณะกรรมการ ธ.ก.ส. กระทรวงการคลัง และ กฟก. ซึ่งได้สรุปผลการหารือดังกล่าว และส่งให้กระทรวงเกษตรฯ ทราบและพิจารณาอีกครั้งนั้น ขณะนี้เรื่องดังกล่าวอยู่ที่สำนักกฎหมาย สำนักงานปลัดกระทรวงเกษตรและสหกรณ์ กำลังดำเนินการตรวจสอบความถูกต้องเอกสาร และได้สั่งการให้พิจารณาเรื่องนี้ให้แล้วเสร็จโดยเร่งด่วน และส่งไปที่คณะกรมการกองทุนฟื้นฟูและพัฒนาเกษตรกร (กฟก.)ภายในศุกร์ที่ 18 ก.พ. 65 เพื่อแจ้งผลการพิจารณาให้ กฟก.ดำเนินการต่อไป
“ดร.เฉลิมชัย ศรีอ่อน รมว.เกษตรฯ มีความห่วงใยพี่น้องเกษตรกร และได้กำชับหน่วยงานที่เกี่ยวข้องให้ช่วยกันแก้ไขปัญหาความเดือดร้อนของพี่น้องเกษตรกรอย่างรวดเร็ว และเร่งด่วน จนสามารถทำให้ปัญหาต่างๆ ที่ต่อสู้กันมาหลายปีจบในยุคนี้ได้ เช่นเขื่อนราษีไศล และเขื่อนหัวนา เป็นต้น ซึ่งเป็นนโยบายของรมว.เกษตรฯ ที่เน้นย้ำว่ากระทรวงเกษตรฯ ยุคใหม่เน้นการทำงานอย่างจริงใจ รวดเร็ว ม่ทอดทิ้งปัญหาของเกษตรกร และขอยืนยันว่าปัญหาของเกษตรกรจะต้องจบในรัฐบาลยุคนี้” เลขานุการ รมว.เกษตรฯ กล่าว
ทั้งนี้ กลุ่มเกษตรกรมีความพอใจในการดำเนินการของกระทรวงเกษตรและสหกรณ์และแยกย้ายกลับพื้นที่ชุมนุม
วันพุธที่ 17 สิงหาคม 2565
“สาธิต” เปิดประชุมเสริมศักยภาพ “อสม. หมอคนที่ 1 ที่พึ่งชุมชน คนรักษ์สุขภาพ”
รัฐมนตรีช่วยว่าการกระทรวงสาธารณสุข เปิดประชุมเสริมศักยภาพ อสม.ในการทำหน้าที่หมอคนที่ 1 และยกระดับสู่การเป็น “สมาร์ท อสม.” ดูแลสุขภาพประชาชน โดยเฉพาะผู้ป่วย 3 กลุ่ม ได้แก่ ผู้ป่วยโรคไม่ติดต่อเรื้อรัง ผู้ป่วยโรคไตเรื้อรัง และผู้สูงอายุติดบ้าน ติดเตียง
รัฐมนตรีช่วยว่าการกระทรวงสาธารณสุข เปิดประชุมเสริมศักยภาพ อสม.ในการทำหน้าที่หมอคนที่ 1 และยกระดับสู่การเป็น “สมาร์ท อสม.” ดูแลสุขภาพประชาชน โดยเฉพาะผู้ป่วย 3 กลุ่ม ได้แก่ ผู้ป่วยโรคไม่ติดต่อเรื้อรัง ผู้ป่วยโรคไตเรื้อรัง และผู้สูงอายุติดบ้าน ติดเตียง สร้างคุณภาพชีวิตที่ดีให้กับประชาชนด้วยกลไก 3 หมอ พร้อมเป็นแกนนำสุขภาพ ต้นแบบการปรับเปลี่ยนพฤติกรรมสุขภาพในชุมชน
วันนี้ (17 สิงหาคม 2565) ที่โรงแรมโกลเด้น ซิตี้ จังหวัดระยอง ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เปิดประชุมเสริมศักยภาพ อสม. ในการทำหน้าที่หมอคนที่ 1 และยกระดับสู่การเป็น “สมาร์ท อสม.” โดยมี นพ.สุระ วิเศษศักดิ์ รองปลัดกระทรวงสาธารณสุข และ นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ พร้อมด้วยผู้บริหารกระทรวง และภาคีเครือข่าย อสม. เข้าร่วม
ดร.สาธิต กล่าวว่า กระทรวงสาธารณสุขมีนโยบายพัฒนาระบบสุขภาพปฐมภูมิเข้มแข็ง ให้คนไทยทุกครอบครัวมีหมอประจำตัว 3 คน ดูแลสุขภาพประชาชน โดยมีอาสาสมัครสาธารณสุขประจำหมู่บ้าน หรือ อสม. เป็นหมอคนที่ 1 ร่วมกับหมอคนที่ 2 และ 3 ซึ่งการผลักดันให้ประชาชนเกิดความเข้มแข็งทางสุขภาพนั้น อสม. ซึ่งเป็นผู้ที่มีความใกล้ชิดกับชุมชนมากที่สุดถือเป็นกลไกสำคัญ กระทรวงสาธารณสุขจึงร่วมกับกองทุนสนับสนุนการสร้างเสริมสุขภาพ (สสส.) จัดประชุมเชิงปฏิบัติการเสริมสร้างศักยภาพการจัดการสุขภาพชุมชน เพื่อการพึ่งตนเองด้านสุขภาพ โดยอาสาสมัครสาธารณสุขประจำหมู่บ้านขึ้น ภายใต้แนวคิด “หมอคนที่ 1 ที่พึ่งชุมชน คนรักษ์สุขภาพ” เพื่อสนับสนุนและเสริมศักยภาพ อสม. ในการทำหน้าที่เป็นหมอคนที่ 1 และยกระดับสู่การเป็น “สมาร์ท อสม.”ที่เข้มแข็ง ช่วยดูแลสุขภาพของประชาชน โดยเฉพาะกลุ่มเป้าหมาย 3 กลุ่ม ได้แก่ 1.ผู้ป่วยโรคไม่ติดต่อเรื้อรัง (NCD) 2.ผู้ป่วยโรคไตเรื้อรัง (CKD) และ 3.ผู้สูงอายุติดบ้าน ติดเตียง (LTC) ให้มีคุณภาพชีวิตที่ดีทั้งด้านสุขภาพร่างกาย จิตใจ สังคม และสภาพแวดล้อม
โดยในปี 2565 อสม.มีการดำเนินงานในฐานะหมอประจำบ้าน มีผลสำเร็จในการร่วมพัฒนาคุณภาพชีวิตกลุ่มเป้าหมายให้ดีขึ้น โดยแบ่งเป็น กลุ่มผู้สูงอายุ 60 ปีขึ้นไป 599,842 ราย ผู้ป่วย 7 กลุ่มโรค 407,285 ราย และกลุ่มเสี่ยงหรือผู้ป่วยโควิด 276,159 ราย รวม 1,283,286 ราย คิดเป็นร้อยละ 96 จากเป้าหมายที่ตั้งไว้ 1,342,409 ราย โดยจะเดินหน้าดำเนินงานให้ได้ตามเป้าหมายที่ตั้งไว้ ก่อนสิ้นปีงบประมาณ 2565
นอกจากนี้ ยังได้ส่งเสริมให้ อสม. ทำหน้าที่เป็นแกนนำสุขภาพ โดยเป็นต้นแบบด้านการปรับเปลี่ยนพฤติกรรมสุขภาพในชุมชน และสนับสนุนความเข้มแข็งขององค์กร อสม. ให้มีศักยภาพและเป็นกลไกสนับสนุนการจัดการสุขภาพชุมชน เพื่อการพึ่งตนเองด้านสุขภาพอีกด้วย
************************************ 17 สิงหาคม 2565
วันอังคารที่ 6 กรกฎาคม 2564
กรมการขนส่งทางราง กระทรวงคมนาคม เยี่ยมชมวิทยาลัยเทคนิคชลบุรี และบริษัท พนัส แอสเซมบลีย์ จำกัด
เพื่อเข้าร่วมหารือในการพัฒนาบุคลากร และนวัตกรรมในระบบการขนส่งทางรางของประเทศไทย
นายกิตติพันธ์ ปานจันทร์ อธิบดี กรมการขนส่งทางราง (ขร.) กระทรวงคมนาคม กล่าวภายหลัง นำคณะเจ้าหน้าที่ ขร. เข้าเยี่ยมชมศูนย์จัดการเรียนการสอน สาขาวิชาเทคนิคควบคุมและซ่อมบำรุงระบบขนส่งทางราง วิทยาลัยเทคนิคชลบุรี โดยมีนายนิทัศน์ วีระโพธิ์ประสิทธิ์ ผู้อำนวยการวิทยาลัยเทคนิคชลบุรี ให้การต้อนรับ
ขร. ในฐานะหน่วยงานภาครัฐด้านระบบขนส่งทางรางที่มีบทบาทและภารกิจ ในการกำหนดมาตรฐานเกี่ยวกับการขนส่งทางราง ไม่ว่าจะเป็นมาตรฐานด้านความปลอดภัย มาตรฐานการบำรุงทาง มาตรฐานการประกอบกิจการ มาตรฐานผู้ประจำหน้าที่ รวมทั้งการกำกับติดตามดูแลให้เป็นไปตามมาตรฐาน
ดังนั้นเพื่อเป็นการพัฒนาระบบขนส่งทางรางอย่างยั่งยืน ขร. จึงให้ความสำคัญกับระบบการศึกษาด้านระบบขนส่งทางราง เพื่อเป็นแนวทางในการผลิตและพัฒนากำลังคนให้สอดคล้องกับการพัฒนาอุตสาหกรรมด้านระบบขนส่งทางรางของประเทศ และเป็นไปตามมาตรฐานที่ ขร . กำหนด
โดยวิทยาลัยเทคนิคชลบุรี ถือเป็นหนึ่งในสถาบันการศึกษาที่มองเห็นความสำคัญของการพัฒนาระบบขนส่งทางราง เนื่องจากวิทยาลัยฯ อยู่ในพื้นที่เขตพัฒนาพิเศษภาคตะวันออก (EEC) ที่ปัจจุบันกำลังมีการก่อสร้างรถไฟความเร็วสูง และได้รับมอบหมายจากสำนักงานคณะกรรมการการอาชีวศึกษา (สอศ.) ให้เป็นศูนย์หลักในการขับเคลื่อนศูนย์บริหารเครือข่ายการผลิตและพัฒนากำลังคนอาชีวศึกษา (Center of Vocational Manpower Networking Management : CVM) กลุ่ม ขนส่งระบบรางของประเทศไทย
จากนั้นคณะได้เดินทางต่อเพื่อเข้าหารือและเยี่ยมชมโรงงานบริษัท พนัส แอสเซมบลีย์ จำกัด เพื่อรับฟังการบรรยายแนวทางการพัฒนาการดำเนินงานด้านระบบขนส่งทางราง และหารือถึงแนวทางการพัฒนานวัตกรรมระบบขนส่งทางรางของประเทศ ซึ่งหลังจากรับฟังการบรรยายได้เห็นว่า บ.พนัสฯ จำกัด มีประสบการณ์ในการผลิตยานพาหนะเทรลเลอร์มากว่า 20 ปี รวมทั้งมีการผลิตแคร่ส่งไปยังประเทศออสเตรเลีย และมีความสนใจในการผลิตรถขนส่งทางรางในรูปแบบต่างๆ โดยเฉพาะรถไฟพลังงานไฟฟ้า (EV train) หรือ BEMU รวมถึงรถไฟฟ้ารางเบา ซึ่งสอดคล้องกับนโยบายของกระทรวงคมนาคม และเป็นการสนับสนุนนโยบาย Thai First ที่ต้องการจะลดต้นทุนในการนำเข้าชิ้นส่วนระบบขนส่งทางราง โดยการสนับสนุนให้มีการผลิตชิ้นส่วนในประเทศแทน (Local Content) ทั้งนี้ ขร. จะเร่งผลักดันให้เกิดอุตสาหกรรมระบบรางของคนไทยอย่างเป็นรูปธรรมต่อไป
วันจันทร์ที่ 13 มิถุนายน 2565
รัฐมนตรีว่าการกระทรวงยุติธรรม มอบรางวัลข้าราชการดีเด่น ขอบคุณทุกคนร่วมทำงานหนัก ขอให้รักษาความดี-มาตรฐาน เป็นความหวังยืนหยัดทำงานบริการช่วยประชาชน
รัฐมนตรีว่าการกระทรวงยุติธรรม มอบรางวัลข้าราชการดีเด่น ขอบคุณทุกคนร่วมทำงานหนัก ขอให้รักษาความดี-มาตรฐาน เป็นความหวังยืนหยัดทำงานบริการช่วยประชาชน
เมื่อวันที่ 13 มิถุนายน 2565 เวลา 13.30 น. ที่กระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรมเป็นประธานใน "พิธีมอบเกียรติบัตรและเข็มเชิดชูเกียรติข้าราชการพลเรือนดีเด่น ประจำปี พ.ศ. 2564" โดยมีศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรมนายวัลลภ นาคบัว รองปลัดกระทรวงยุติธรรมนายสหการณ์ เพ็ชรนรินทร์ รองปลัดกระทรวงยุติธรรม นางอรัญญา ทองน้ำตะโก รองปลัดกระทรวงยุติธรรม นายนิมิต ทัพวนานต์ หัวหน้าผู้ตรวจราชการกระทรวงยุติธรรม นายไตรยฤทธิ์ เตมหิวงศ์ อธิบดีกรมสอบสวนคดีพิเศษ พันตำรวจโท พงษ์ธร ธัญญสิริ ผู้อำนวยการสำนักงานกิจการยุติธรรม พันตำรวจเอก ทรงศักดิ์ รักศักดิ์สกุล ผู้อำนวยการสถาบันนิติวิทยาศาสตร์ นายวิชัย ไชยมงคล เลขาธิการ ป.ป.ส.ผู้บริหารและข้าราชการร่วมงาน ซึ่งมีข้าราชการกระทรวงยุติธรรมได้รับรางวัลทั้งหมด 19 ราย
นายสมศักดิ์ ได้กล่าวให้โอวาทตอนหนึ่งว่า ตนยินดีที่ได้มาเป็นประธานมอบรางวัลในวันนี้ ทุกท่านที่ได้รับรางวัลเป็นผู้ที่มีความประพฤติและปฏิบัติงานดีเด่น ทำงานด้วยความเสียสละ ซึ่งตนหวังว่าทุกท่านจะดำรงไว้ซึ่งความดี มีคุณธรรม จริยธรรม ซื่อสัตย์สุจริต ยืนหยัดในสิ่งที่ถูกต้อง เป็นความหวังและศรัทธาของประชาชน ตนเข้าใจว่าทุกท่านตั้งใจทำงาน ใช้สติปัญญา สมาธิทำงานอย่างเต็มที่ เหน็ดเหนื่อยมาตลอด 3 ปีที่เราได้ทำงานร่วมกัน ตนประทับใจทุกท่านที่ได้เป็นแบบอย่างที่ดีให้แก่บุคคลที่ยังไม่ได้รับรางวัล
"วันนี้ทุกท่านทุ่มเททำงาน เสียสละเวลาส่วนตัว สมควรที่จะได้รับรางวัล ที่ผ่านมาผมเห็นความมุ่งมั่นทุ่มเท และรับรู้ว่าทุกท่านเหนื่อย แต่ปีนี้จะต้องเหนื่อยมากขึ้นอีก เพราะเป็นปีสุดท้ายของรัฐบาล ที่จะต้องเร่งทำงาน และประชาสัมพันธ์ให้ประชาชนได้รับรู้สิทธิและงานต่างๆของรัฐบาล เราจะเดินหน้าบริการประชาชนให้มากขึ้น ช่วยลดความเดือดร้อนแก่ประชาชน ผมต้องขอขอบคุณทุกท่านกับความทุ่มเททำงาน ขอให้รักษาความดีและมาตรฐานในการทำงานแบบนี้ตลอดไป" นายสมศักดิ์ กล่าว
วันพฤหัสบดีที่ 11 สิงหาคม 2565
๑๒ สิงหาคม วันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
...
วันเสาร์ที่ 21 สิงหาคม 2564
ปลัด สธ. ติดตามการควบคุมโควิด 19 พื้นที่สมุทรสงคราม - สมุทรสาคร
ปลัดกระทรวงสาธารณสุข ลงพื้นที่ติดตามการควบคุมโรคโควิด 19 ทั้งจังหวัดสมุทรสงคราม และจังหวัดสมุทรสาคร พบบริหารจัดการได้ดี ส่วนที่ตำบลนาดี ใช้ระบบ CI และโรงพยาบาลสนาม บูรณาการดูแลผู้ป่วยโควิดในชุมชน
นายเเพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วย นายแพทย์กิตติศักดิ์ อักษรวงศ์ และนายแพทย์ภูวเดช สุระโคตร ผู้ช่วยปลัดกระทรวงสาธารณสุข ลงพื้นที่ติดตามการบริหารจัดการควบคุมโรคโควิด 19 ที่จังหวัดสมุทรสงคราม และจังหวัดสมุทรสาคร ให้สัมภาษณ์ว่า จากการตรวจเยี่ยมทั้ง 2 จังหวัด พบว่าจังหวัดสมุทรสงครามซึ่งเป็นพื้นที่สวน ทำการเกษตร มีการระบาดน้อย ต่างจากจังหวัดสมุทรสาคร ที่พบผู้ติดเชื้อสูง เนื่องจากมีสถานประกอบการและโรงงานจำนวนมาก มีประชากรทำงานเป็นกลุ่มก้อน โดยส่วนใหญ่ 90% เป็นการติดเชื้อภายในโรงงาน แต่มีการบริหารจัดการดูแลได้ดี ทั้งระบบแยกกักที่บ้าน มาตรการ Bubble and Sealed ในโรงงานขนาดใหญ่ รองรับได้มากกว่า 30,000 เตียง รวมถึงมีการนำผู้ติดเชื้อไปอยู่ในสถานที่กักกันในชุมชน (Community Isolation - CI) จนปลอดเชื้อ เช่น พื้นที่ตำบลนาดี จังหวัดสมุทรสาคร ที่มีระบบดูแลผู้ป่วยโควิดในชุมชนร่วมกัน 2 ส่วน คือ 1.ระบบ Community Isolation มีเตียงรองรับประมาณ 190 รับผิดชอบโดยองค์กรปกครองส่วนท้องถิ่น มีทีมพยาบาลจากกองสาธารณสุข อบต.นาดี เป็นผู้ดูแล และ 2.โรงพยาบาลสนามมีเตียงรองรับประมาณ 150-160 เตียง มีโรงพยาบาลสมุทรสาครเป็นผู้รับผิดชอบ ซึ่งทั้ง 2 แห่งอยู่อาคารใกล้กัน มีอุปกรณ์ทางการแพทย์ อาทิ เครื่องช่วยหายใจ ออกซิเจน เครื่องช่วยหายใจชนิด Hi flow และรถเอ็กซเรย์ปอดเคลื่อนที่สำหรับตรวจเช็คอาการปอดทุกวัน หากผู้ติดเชื้อใน Community Isolation มีอาการรุนแรงจะส่งเข้าโรงพยาบาลสนาม และเมื่ออาการดีขึ้นจะส่งกลับมา Community Isolation ทำให้ผู้ป่วยไม่ต้องเดินทางไกลและได้รับการดูแลอย่างทันท่วงที และโรงพยาบาลหลักมีเตียงสำหรับรักษาผู้ป่วยสีแดงเพิ่มขึ้น
“ขณะนี้จำนวนผู้ติดเชื้อในประเทศเริ่มทรงตัว ซึ่งอาจมาจากมาตรการต่างๆ ในช่วงล็อกดาวน์ ที่ช่วยหยุดการแพร่ระบาดได้ส่วนหนึ่ง อย่างไรก็ตาม ทุกคนยังต้องช่วยกันเข้มข้นเรื่องมาตรการป้องกันการติดเชื้อแบบครอบจักรวาล (Universal Prevention) ให้คิดไว้ก่อนว่าคนรอบข้าง ๆ และตัวเราเองติดเชื้อ จึงต้องเข้มมาตรการส่วนบุคคลอย่างเคร่งครัด ขณะที่กระทรวงสาธารณสุขจะเร่งรัดการฉีดวัคซีนให้มากขึ้น โดยเฉพาะในกลุ่มเปราะบาง 608ที่เสี่ยงต่อเกิดอาการหนักและเสียชีวิต ซึ่งเมื่อฉีดวัคซีนในกลุ่มนี้ได้มาก จะทำให้ผู้ป่วยลดลง ภารกิจของแพทย์ พยาบาล บุคลากรสาธารณสุขด่านหน้าก็จะลดลงตามไปด้วย” นายแพทย์เกียรติภูมิกล่าว
***************************************** 21 สิงหาคม 2564
วันพุธที่ 29 กันยายน 2564
รถไฟฟ้า MRT สายสีน้ำเงิน และสายสีม่วง รวมถึงอาคารและลานจอดแล้วจรทุกแห่ง ขยายเวลาเปิดให้บริการถึง 22.00 น. ตั้งแต่วันที่ 1 ตุลาคม 2564 เป็นต้นไป
ตามที่ศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 (โควิด-19) (ศบค.) ได้มีมติเห็นชอบการปรับมาตรการสำหรับกิจกรรมและกิจการในพื้นที่ควบคุมสูงสุดและเข้มงวด (สีแดงเข้ม 29 จังหวัด)
โดยผ่อนปรนมาตรการห้ามออกนอกเคหสถานเป็นระหว่างเวลา 22.00 – 04.00 น. (จากเดิมที่ห้ามออกนอกเคหสถานระหว่างเวลา 21.00 – 04.00 น.) ซึ่งจะมีผลบังคับใช้ตั้งแต่วันที่ 1 ตุลาคม 2564 เป็นต้นไป นั้น
นายภคพงศ์ ศิริกันทรมาศ ผู้ว่าการการรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม เปิดเผยว่า รฟม. และ บริษัท ทางด่วนและรถไฟฟ้ากรุงเทพ จำกัด (มหาชน) (BEM) ผู้ให้บริการรถไฟฟ้า MRT พร้อมให้ความร่วมมือดำเนินการตามมติ ศบค. โดยตั้งแต่วันที่ 1 ตุลาคม 2564 เป็นต้นไป รถไฟฟ้า MRT จะปรับเวลาให้บริการดังนี้ รถไฟฟ้ามหานคร สายเฉลิมรัชมงคล (MRT สายสีน้ำเงิน) เวลา 06.00 - 22.00 น. และรถไฟฟ้ามหานคร สายฉลองรัชธรรม (MRT สายสีม่วง) เวลา 05.30 - 22.00 น. (รถไฟขบวนสุดท้ายถึงสถานีปลายทางเวลา 22.00 น.) จนกว่าจะมีประกาศเปลี่ยนแปลง ทั้งนี้ ผู้โดยสารโปรดตรวจสอบตารางการเดินรถและเวลารถไฟขบวนสุดท้าย ได้จากประกาศภายในสถานีหรือ เฟซบุ๊ก: MRT Bangkok Metro / โมบายแอปพลิเคชัน : Bangkok MRT และเว็บไซต์ www.bemplc.co.th หรือ สอบถามรายละเอียดเพิ่มเติมได้ที่ศูนย์บริการข้อมูลโทร. 0 2624 5200
ในส่วนของอาคารและลานจอดแล้วจรของ รฟม. จะเปลี่ยนแปลงเวลาให้บริการเป็นตั้งแต่เวลา 05.00 ถึง 22.00 น. เพื่อให้สอดคล้องกับระยะเวลาให้บริการของรถไฟฟ้า โดยปัจจุบัน รฟม. มีที่จอดรถในแนวสายทางรถไฟฟ้า MRT สายสีน้ำเงิน จำนวน 10 สถานี ประกอบด้วย 4 อาคาร และ 10 ลานจอดรถ ได้แก่ อาคารจอดแล้วจรสถานีลาดพร้าว สถานีศูนย์วัฒนธรรมแห่งประเทศไทย สถานีหลักสอง (2 อาคาร) ลานจอดแล้วจรสถานีรัชดาภิเษก สถานีห้วยขวาง สถานีศูนย์วัฒนธรรมแห่งประเทศไทย (2 ลาน) สถานีพระราม 9 สถานีเพชรบุรี สถานีสุขุมวิท สถานีศูนย์การประชุมแห่งชาติสิริกิติ์ (2 ลาน) และสถานีสามย่าน ที่จอดรถในแนวสายทางรถไฟฟ้า MRT สายสีม่วง จำนวน 4 สถานี ได้แก่ อาคารจอดแล้วจรสถานีคลองบางไผ่ สถานีสามแยกบางใหญ่ สถานีบางรักน้อยท่าอิฐ และสถานีแยกนนทบุรี 1 ที่จอดรถในแนวสายทางรถไฟฟ้าสายสีเขียว ช่วงแบริ่ง - สมุทรปราการ จำนวน 1 สถานี ได้แก่ ลานจอดแล้วจรสถานีเคหะฯ และที่จอดรถในแนวสายทางรถไฟฟ้าสายสีเขียว ช่วงหมอชิต - สะพานใหม่ - คูคต จำนวน 2 สถานี ได้แก่ อาคารจอดแล้วจรสถานีแยก คปอ. และสถานีคูคต
สำหรับสถานการณ์การแพร่ระบาดเชื้อไวรัสโควิด-19 ในปัจจุบัน รฟม. และ BEM ได้ตระหนักและห่วงใยในความปลอดภัยของผู้โดยสาร โดยยังคงดำเนินการมาตรการป้องกันการแพร่ระบาดเชื้อไวรัสโควิด-19 ในระบบรถไฟฟ้า MRT ทั้ง 2 สายอย่างเข้มงวดและต่อเนื่อง เพื่อสร้างความเชื่อมั่นให้แก่ผู้ใช้บริการ พร้อมทั้งขอความร่วมมือผู้โดยสารรักษาระยะห่างทางสังคม หรือ Social Distancing สวมใส่หน้ากากผ้าหรือหน้ากากอนามัยตลอดระยะเวลาการใช้บริการ สแกน QR Code ไทยชนะ ที่ติดอยู่ในตู้โดยสาร เพื่อเช็คอิน และให้ความร่วมมือกับเจ้าหน้าที่ตรวจวัดอุณหภูมิร่างกายก่อนเข้าใช้บริการเพื่อความปลอดภัยของทุกคน ติดตามข้อมูลข่าวสาร รฟม. เพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
วันพฤหัสบดีที่ 13 มกราคม 2565
รัฐบาลจัดบริการตรวจโควิด-19 เชิงรุก ณ ศูนย์ราชการ
วันพุธที่ 12 มกราคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลจัดบริการตรวจคัดกรองโรคโควิด-19 ให้แก่ประชาชนกลุ่มเสี่ยงฟรีที่ศูนย์ราชการฯ ถ.แจ้งวัฒนะ กทม. บริเวณลานจอดรถชั้น 1 อาคารบี ตั้งแต่วันนี้-วันที่ 21 ม.ค.2565 เวลา 8.00 น. -15.00 น. เว้นวันเสาร์อาทิตย์ ด้วยชุดตรวจเร็ว ATK รู้ผลภายใน 30 นาที ตั้งเป้าตรวจวันละ 1,000 ราย ส่วนประชาชนที่ตรวจ ATK ด้วยตนเองแล้วพบผลเป็นบวก ให้โทรแจ้งสายด่วน สปสช. 1330 กด 14 หรือ ไลน์ @nhso ระบบจะบันทึกข้อมูลไว้แล้วเจ้าหน้าที่จะติดต่อกลับ สำหรับผู้ที่อยู่ต่างจังหวัดสามารถติดต่อสถานพยาบาลใกล้บ้าน หรือโรงพยาบาลส่งเสริมสุขภาพตำบล โดยผู้ที่เข้าสู่ระบบการรักษาที่บ้านแล้วจะได้รับการติดตามอาการ บริการส่งยา ส่งอาหาร อุปกรณ์การแพทย์ เช่น เครื่องตรวจวัดไข้และค่าออกซิเจน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 30 มิถุนายน 2564
รมว.พม. เปิดกิจกรรม "จาก(ปัน)ฝัน..สู่ฝัน" For Our Dreams ส่งมอบของขวัญให้ผู้เสียหายจากการค้ามนุษย์ที่เลือกเองได้ ผ่านเทคโนโลยีดิจิทัล
รมว.พม. เปิดกิจกรรม "จาก(ปัน)ฝัน..สู่ฝัน" For Our Dreams ส่งมอบของขวัญให้ผู้เสียหายจากการค้ามนุษย์ที่เลือกเองได้ ผ่านเทคโนโลยีดิจิทัล
วันที่ 29 มิ.ย. 64เวลา 14.30 น. ที่บริเวณโถงชั้น 1 อาคารกรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ สะพานขาว กรุงเทพฯนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานเปิดกิจกรรม "เรามีเรา" และกิจกรรม "จาก(ปัน)ฝัน...สู่ฝัน" For Our Dreams โดยความร่วมมือระหว่างบริษัท ปันฝัน วิสาหกิจเพื่อสังคม (โครงการปันฝันปันยิ้ม) และบริษัท หลักทรัพย์ฟินันเซีย จํากัด (มหาชน) เพื่อส่งมอบของขวัญที่ได้รับการสนับสนุนจากโครงการฯ ให้กับผู้เสียหายจากการค้ามนุษย์ที่อยู่ในความดูแลของกระทรวง พม. โดยผู้เสียหายจากการค้ามนุษย์ สามารถเลือกของขวัญได้ด้วยตัวเอง พร้อมทั้งลงนามในการ์ดอิเล็กทรอนิกส์ให้กําลังใจ ชมแคตตาล็อกของขวัญบนตู้คีย์ออส และชมตัวอย่างของขวัญ
นายจุติกล่าวว่า เนื่องในเดือนมิถุนายนของทุกปี เป็นเดือนรณรงค์ต่อต้านการค้ามนุษย์ ซึ่งสังคมโลกให้ความสำคัญกับปัญหาการค้ามนุษย์ เนื่องจากเป็นการกระทำที่ละเมิดสิทธิมนุษยชนและถือว่าเป็นอาชญากรรมระหว่างประเทศ อีกทั้งเป็นการลดทอนศักดิ์ศรีและคุณค่าความเป็นมนุษย์ สำหรับประเทศไทยโดยรัฐบาล ได้ประกาศ การป้องกันปราบปรามการค้ามนุษย์ เป็นวาระแห่งชาติ เมื่อวันที่ 3 เมษายน 2558 และได้ขับเคลื่อนการดำเนินงานป้องกันและแก้ไขปัญหาการค้ามนุษย์อย่างต่อเนื่องและจริงจัง โดยคำนึงถึงประโยชน์สูงสุดของผู้เสียหายจากการค้ามนุษย์เป็นสําคัญ สำหรับปี 2564 กระทรวง พม. ในฐานะหน่วยงานภาครัฐที่มีภารกิจสำคัญในการคุ้มครอง ดูแล ช่วยเหลือ ผู้เสียหายจากการค้ามนุษย์ ได้จัดกิจกรรม "จาก(ปัน)ฝัน..สู่ฝัน" For Our Dreams โดยกระทรวง พม. ร่วมกับบริษัท ปันฝัน วิสาหกิจเพื่อสังคม (โครง การปันฝันปันยิ้ม) และบริษัท หลักทรัพย์ฟินันเซีย จํากัด (มหาชน) เพื่อมอบของขวัญที่ตรงกับความต้องการของผู้เสียหายจากการค้ามนุษย์ในความดูแลของกระทรวง พม. โดยมีการสอบถามความต้องการของผู้เสียหายจากการค้ามนุษย์ ด้วยเทคโนโลยีดิจิทัลที่เข้ามาช่วยในการเลือกสินค้าที่ตนเองต้องการ นับเป็นการสร้างความสุขอีกครั้ง หลังจากผ่านมรสุมอันเลวร้ายในชีวิต ซึ่งกระทรวง พม. ได้ให้ความสําคัญเป็นลําดับแรก เมื่อผู้เสียหายจากการค้ามนุษย์เข้ามาอยู่ในความดูแลของเราภายใต้บ้านแห่งความสุข หรือ HAPPY SHELTER โดยเราพร้อมที่จะดูแลให้มีความสุขที่สุดเท่าที่จะทําได้ เพื่อช่วยลบรอยบาดแผลทางจิตใจและให้สามารถกลับไปยืนอย่างเข้มแข็งในสังคมได้อีกครั้ง
นายจุติกล่าวเพิ่มเติมว่า ตนขอขอบคุณบริษัท หลักทรัพย์ฟินันเซีย จํากัด (มหาชน) และบริษัท ปันฝัน วิสาหกิจเพื่อสังคม (โครงการปันฝัน ปันยิ้ม) เป็นอย่างยิ่ง ที่ให้ความสําคัญกับการมีส่วนร่วมช่วยกันดูแลทุกข์สุขของพี่น้องประชาชน โดยเฉพาะในสถานการณ์โรคโควิด-19 ที่กําลังแพร่ระบาดอยู่ในขณะนี้ และตนเชื่อมั่นว่าประเทศไทยจะสามารถผ่านพ้นวิกฤติที่กําลังเผชิญนี้ไปด้วยกันได้อย่างแน่นอน
วันพุธที่ 16 มิถุนายน 2564
สาธิต รับมอบผลิตภัณฑ์ซุปไก่สกัด และน้ำดื่ม ส่งต่อกำลังใจให้บุคลากรทางการแพทย์
รัฐมนตรีช่วยว่าการกระทรวงสาธารณสุข รับมอบผลิตภัณฑ์ซุปไก่สกัด และน้ำดื่ม เพื่อส่งต่อกำลังใจให้บุคลากรทางการแพทย์ และเจ้าหน้าที่อาสาสมัครที่ปฏิบัติงานป้องกัน ดูแล รักษาผู้ป่วยโควิด 19 ในโรงพยาบาล โรงพยาบาลสนาม และหน่วยงานสาธารณสุข
วันนี้ (16 มิถุนายน 2564) ที่ สำนักงานปลัดกระทรวงสาธารณสุข ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายธนิตพล ไชยนันทน์ ที่ปรึกษารัฐมนตรีช่วยว่าการกระทรวงสาธารณสุข นางสุพัชรี ธรรมเพชร ผู้ช่วยเลขานุการรัฐมนตรีว่าการกระทรวงสาธารณสุข นายแพทย์ณรงค์ สายวงศ์ รองปลัดกระทรวงสาธารณสุข และคณะผู้บริหาร รับมอบผลิตภัณฑ์แบรนด์ซุปไก่สกัด จำนวน 14,688 ขวด มูลค่า 543,456 บาท และน้ำดื่มอควาฟิน่า จำนวน 8,250 แพ็ค มูลค่า 495,000 บาท จาก นายอชิต โจชิ ประธานเจ้าหน้าที่บริหาร และคณะผู้บริหาร บริษัท ซันโทรี่ เป๊ปซี่โค เบเวอเรจ (ประเทศไทย) จำกัด และ นายแอชวิน ราชโกปาล ประธานเจ้าหน้าที่บริหาร และคณะผู้บริหาร บริษัทแบรนด์ ซันโทรี่ (ประเทศไทย) จำกัด เพื่อสนับสนุนและส่งต่อกำลังใจให้แก่บุคลากรทางการแพทย์ และเจ้าหน้าที่อาสาสมัครด่านหน้าที่ปฏิบัติงานป้องกัน ดูแล รักษาผู้ป่วยโควิด 19 ในโรงพยาบาล โรงพยาบาลสนาม และหน่วยงานสาธารณสุขดร.สาธิตกล่าวว่า แม้ขณะนี้จะมีการฉีดวัคซีนโควิด 19 แล้วเป็นจำนวนมาก แต่ยังคงพบการระบาดต่อเนื่อง โดยเฉพาะในเขตกทม. และปริมณฑล ที่มีการพบคลัสเตอร์ใหม่ๆ ในกลุ่มผู้ประกอบการโรงงาน มาตรการป้องกัน ควบคุมโรคและความร่วมมือของทุกภาคส่วนยังคงเป็นเรื่องสำคัญที่จะหยุดการระบาดของโรคโควิด 19 ได้ ในส่วนของกระทรวงสาธารณสุขยังคงทำหน้าที่อย่างเข้มข้นทั้งการป้องกัน ควบคุม จำกัดวงการระบาดให้โดยเร็ว และพร้อมดูแลผู้ติดเชื้อให้เข้าสู่ระบบการรักษาอย่างเหมาะสม
“ในนามกระทรวงสาธารณสุข ขอขอบคุณคณะผู้บริจาค ที่มีความห่วงใยต่อบุคลากรทางการแพทย์ที่ปฏิบัติหน้าที่ดูแลผู้ป่วยในสถานการณ์โรคโควิด19 นำผลิตภัณฑ์ที่มีประโยชน์มามอบให้อีกครั้ง ทำให้รู้สึกว่าได้รับการดูแลและความใส่ใจ เป็นการส่งต่อกำลังใจให้ผู้ที่ปฏิบัติหน้าที่ มีพลังในการดูแลประชาชนต่อไป”ดร.สาธิตกล่าว
ทั้งนี้ กระทรวงสาธารณสุขได้ดำเนินการจัดส่งสิ่งของบริจาคไปยังพื้นที่ต่างๆ ซึ่งผลิตภัณฑ์ซุปไก่สกัด มอบให้โรงพยาบาล โรงพยาบาลสนาม และหน่วยงานสาธารณสุขรวม 17 แห่ง ในพื้นที่ 15 จังหวัด และน้ำดื่ม มอบให้โรงพยาบาล โรงพยาบาลสนาม และหน่วยงานสาธารณสุขรวม 48 แห่ง ในพื้นที่ 36 จังหวัด ตามเจตนารมณ์ของผู้บริจาคเรียบร้อยแล้ว
******************************** 16 มิถุนายน 2564
วันพุธที่ 19 มกราคม 2565
นายกฯ ห่วงใยประชาชน สั่งจัดการเด็ดขาดแก๊งคอลเซ็นเตอร์หลอกลวงระบาดหนัก ย้ำบังคับใช้กฎหมายเคร่งครัด แนะเพิ่มช่องทางแจ้งเบาะแส เพื่อประโยชน์ในการปราบปราม
นายกรัฐมนตรี ห่วงใยประชาชน สั่งจัดการเด็ดขาดแก๊งคอลเซ็นเตอร์หลอกลวงระบาดหนัก ย้ำบังคับใช้กฎหมายเคร่งครัด แนะเพิ่มช่องทางแจ้งเบาะแส เพื่อประโยชน์ในการปราบปราม
วันที่ 19 ม.ค. 2565 น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม ได้รับเรื่องร้องเรียนจากหลากหลายช่องทางถึงปัญหาแก๊งคอลเซ็นเตอร์ หลอกลวงประชาชน ระบาดอย่างมากในช่วงเวลานี้ โดยนายกรัฐมนตรีมีความห่วงใยประชาชน จึงกำชับให้กระทรวงดิจิทัลเพื่อเศรษฐกิจและสังคม (ดีอีเอส) สำนักงานตำรวจแห่งชาติ(สตช.) บูรณาการกับหน่วยงานที่เกี่ยวข้อง เร่งแก้ไขปัญหาอย่างเร่งด่วน เพื่อป้องกันความเสียหายที่จะขึ้นแก่ประชาชน โดยเฉพาะการสูญเสียทรัพย์สินจากการถูกหลอกลวง
ทั้งนี้ นายกรัฐมนตรีเน้นย้ำให้มีการบังคับใช้กฎหมายอย่างเคร่งครัด หากพบผู้กระทำความผิด จะต้องถูกลงโทษในทุกกฎหมายที่เกี่ยวข้อง ไม่มีข้อยกเว้น หากพบเจ้าหน้าที่มีส่วนเกี่ยวข้อง หรือให้การช่วยเหลือผู้กระทำความผิด รวมถึงละเว้นการปฏิบัติหน้าที่ จะถูกลงโทษทั้งทางวินัยและอาญา
นอกจากนี้ นายกรัฐมนตรี ยังแนะนำให้หน่วยงานที่เกี่ยวข้อง ได้เน้นย้ำหรือเพิ่มช่องทางการแจ้งเบาะแสสำหรับประชาชนโดยเชื่อว่า การมีส่วนร่วมของประชาชน จะช่วยให้สามารถแก้ไขปัญหาได้อย่างดี มีประสิทธิภาพและยั่งยืน และยังแนะนำให้ เพิ่มการสร้างการรับรู้ต่อประชาชน โดยเฉพาะการจัดทำชุดความรู้เกี่ยวกับพฤติกรรมของแก๊งคอลเซ็นเตอร์ เพื่อให้เกิดการรับรู้เท่าทัน ไม่ตกเป็นเหยื่อของมิจฉาชีพ
"ปัจจุบันแก๊งคอลเซ็นเตอร์ เลือกใช้วิธีการในหลายรูปแบบเพื่อหลอกลวงประชาชน เช่น อ้างเป็นบริษัทจัดส่งพัสดุ , อ้างเป็นเจ้าหน้าที่ตำรวจ , อ้างเป็นเจ้าหน้าศาล, อ้างเป็นพนักงานธนาคารหรือสถาบันทางการเงิน รวมถึงใช้ระบบเพื่อให้เห็นว่าโทรจากต่างประเทศ ขอให้ประชาชนระมัดระวัง อย่าให้ข้อมูลส่วนตัว ข้อมูลทางการเงินกับบุคคลที่ไม่น่าไว้ใจ โดยเฉพาะผู้สูงอายุ ขอให้บุตรหลาน ช่วยกันเป็นหูเป็นตา แจ้งเตือน ให้คำแนะนำแก่ผู้สูงอายุ เพื่อป้องกันการสูญเสียทรัพย์สินจากการหลอกลวงของแก๊งคอลเซ็นเตอร์และมิจฉาชีพ และหากพบพฤติกรรมของแก๊งคอลเซ็นเตอร์ ขอให้เบาะแสแก่เจ้าหน้าที่ตำรวจ เพื่อเป็นประโยชน์ในการป้องกันและปราบปรามต่อไป”น.ส.ไตรศุลี กล่าว
---------------
วันอังคารที่ 13 กรกฎาคม 2564
วธ.เฟ้น 10 สุดยอดชุมชน “เที่ยวชุมชน ยลวิถี” พร้อมเปิดแอพพลิเคชั่น ค้นหาแหล่งท่องเที่ยวทางวัฒนธรรมและงานเทศกาลประเพณี
วธ.เฟ้น 10 สุดยอดชุมชน “เที่ยวชุมชน ยลวิถี” พร้อมเปิดแอพพลิเคชั่น ค้นหาแหล่งท่องเที่ยวทางวัฒนธรรมและงานเทศกาลประเพณี
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่า กระทรวงวัฒนธรรม (วธ.) บูรณาการความร่วมมือกับหน่วยงานรัฐ เอกชน เครือข่ายด้านศาสนา ศิลปะและวัฒนธรรมและภาคประชาชนในการนำทุนทางวัฒนธรรมมาสร้างสรรค์สินค้าและบริการมาเพิ่มมูลค่าทางเศรษฐกิจ ซึ่งวธ. จะขับเคลื่อนการท่องเที่ยวเชิงวัฒนธรรม ภายใต้โครงการ “เที่ยวชุมชน ยลวิถี” นำอัตลักษณ์วิถีชีวิตวัฒนธรรมและประเพณีของชุมชนมาให้นักท่องเที่ยวชาวไทยและชาวต่างชาติได้ชมและศึกษาเรียนรู้ ทั้งนี้ วธ.จะนำร่องโครงการดังกล่าวโดยคัดเลือกชุมชนคุณธรรมน้อมนำหลักปรัชญาของเศรษฐกิจพอเพียงขับเคลื่อนด้วยพลังบวรที่มีศักยภาพและความพร้อมด้านการท่องเที่ยวในทุกมิติของจังหวัด เพื่อรับรางวัล 10 สุดยอดชุมชนต้นแบบ “เที่ยวชุมชน ยลวิถี” เพื่อเผยแพร่ประชาสัมพันธ์และปลุกกระแสให้  นักท่องเที่ยวชาวไทยและต่างชาติมาเยือนชุมชนเหล่านี้
รัฐมนตรีว่าการกระทรวงวัฒนธรรม กล่าวอีกว่า สำหรับการคัดเลือก 10 สุดยอดชุมชนต้นแบบ “เที่ยวชุมชน ยลวิถี” นั้น ขณะนี้วธ.ได้ตั้งคณะกรรมการคัดเลือก 2 ชุดประกอบด้วยคณะกรรมการคัดเลือกระดับจังหวัดและคณะกรรมการอำนวยการฯเพื่อคัดเลือกจากชุมชนคุณธรรมฯที่มีศักยภาพและความพร้อมด้านการท่องเที่ยวในทุกมิติของจังหวัด 76 จังหวัด รวม 228 ชุมชน ให้เหลือ 10 ชุมชนเพื่อรับรางวัล 10 สุดยอดชุมชนต้นแบบ “เที่ยวชุมชน ยลวิถี” ซึ่งได้กำหนดเกณฑ์พิจารณาคัดเลือก เช่น อัตลักษณ์ความโดดเด่นของชุมชน สถานที่ท่องเที่ยว อาหาร ผลิตภัณฑ์วัฒนธรรมไทย (CPOT) เมื่อคัดเลือกชุมชนได้แล้ว วธ.จะขับเคลื่อนโครงการ “เที่ยวชุมชน ยลวิถี” หลังจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) คลี่คลาย
นายอิทธิพล กล่าวด้วยว่า ขณะเดียวกัน วธ.อยู่ระหว่างจัดทำระบบแอพพลิเคชั่น หนังสือและอี-บุ๊คเส้นทางท่องเที่ยวเชิงวัฒนธรรมและประวัติศาสตร์ 76 จังหวัด เช่น อุทยานประวัติศาสตร์ พิพิธภัณฑ์ท้องถิ่น แหล่งโบราณคดี หอศิลป์และศาสนสถาน รวมถึงหนังสือและอี-บุ๊คงานเทศกาล การแสดงศิลปวัฒนธรรม ประเพณีทั่วไทยโดยเฉพาะระบบแอพพลิเคชั่นและอี-บุ๊ค ทำให้นักท่องเที่ยวคนไทยและชาวต่างชาติสามารถค้นหาข้อมูลผ่านโทรศัพท์มือถือ แท็บเล็ตและไอแพดได้อย่างสะดวกและรวดเร็ว ทั้งนี้ การส่งเสริม การท่องเที่ยวเชิงวัฒนธรรม จะช่วยสร้างอาชีพ สร้างรายได้ให้แก่ชาวบ้านและชุมชน ทำให้มีคุณภาพชีวิตที่ดีขึ้นและพึ่งพาตนเองได้ ช่วยเสริมสร้างเศรษฐกิจฐานรากของชุมชนให้เกิดความเข้มแข็งอย่างยั่งยืน
วันจันทร์ที่ 5 กรกฎาคม 2564
โฆษก ศบค. เผยภาพรวมการจองห้องหลังเปิดรับนักท่องเที่ยว Phuket Sandbox เป็นไปด้วยดี ย้ำเร่งฉีดวัคซีนให้กับผู้สูงอายุและ 7 กลุ่มเสี่ยงเพื่อลดอัตราการเสียชีวิต
โฆษก ศบค. เผยภาพรวมการจองห้องหลังเปิดรับนักท่องเที่ยว Phuket Sandbox เป็นไปด้วยดี ย้ำเร่งฉีดวัคซีนให้กับผู้สูงอายุและ 7 กลุ่มเสี่ยงเพื่อลดอัตราการเสียชีวิต
วันนี้ (5 กรกฎาคม 2564) เวลา 12.30 น. ณ โถงกลาง ตึกสันติไมตรี ทำเนียบรัฐบาล นายแพทย์ทวีศิลป์ วิษณุโยธิน โฆษกศูนย์บริหารสถานการณ์โควิด-19 (ศบค.) กล่าวถึงกรณี Phuket Sandbox พบผู้ป่วยติดเชื้อชาวไทยเดินทางไปในหลายจุดด้วยกัน โดยตั้งแต่วันที่ 1 ก.ค. – 4 ก.ค. มีชาวต่างชาติและชาวไทยเดินทางเข้าจังหวัดภูเก็ต 1,893 คน ตรวจแล้วไม่พบเชื้อ 1,764 และอยู่ระหว่างรอผล 129 คน โดยคณะกรรมการโรคติดต่อประจำจังหวัดขอความร่วมมือชาวไทยที่จะเดินทางเข้าจังหวัดภูเก็ต จะต้องได้รับการฉีดวัคซีน 2 เข็ม อย่างน้อย 14 วัน ถึงจะเดินทางเข้ามาได้ เช่นเดียวกับชาวต่างชาติ
โฆษก ศบค. ยังรายงานภาพรวมอุตสาหกรรมท่องเที่ยวภูเก็ต หลังเปิด Phuket Sandbox อย่างเป็นทางการ มีนักท่องเที่ยวเดินทางมายังจังหวัดภูเก็ต 7,347 คน ยอดจองห้องพัก90,861 คืนด้วยกัน โดยพบว่า ยอดเข้าพักที่ ต.ป่าตอง มากที่สุด หลังความสำเร็จ Phuket Sandbox แล้ว ก็จะเดินหน้าเปิดการท่องเที่ยว เกาะสมุย และเกาะพะงัน ต่อไป
ทั้งนี้ โฆษก ศบค. ยังตอบคำถามถึงการบริหารจัดการเตียงเพื่อรองรับผู้ป่วยติดเชื้อที่อยู่ระหว่างการรอเตียงเพื่อเข้ารับการรักษา โดย โฆษก ศบค. ย้ำว่า เชื้อไวรัสโควิด-19 ที่แพร่ระบาดในปัจจุบันคือ สายพันธุ์เดลต้า หรือ สายพันธุ์อินเดีย ทำให้การรักษาผู้ป่วย 1 คนจะใช้เวลา 14 วัน อาจทำให้ใช้ทรัพยากรเตียงเป็นจำนวนมาก ทั้งการปรับโรงพยาบาลจะสำรองสำหรับผู้ป่วยสีแดงและสีเหลือง และสำรองพื้นที่สำหรับผู้ป่วยสีเขียวในโรงพยาบาลสนาม และยกระดับการ Home Isolation แยกกักที่บ้านและในชุมชน ในกรุงเทพมหานครและจังหวัดอื่น ๆ จำกัดพื้นที่ชุมชน อาทิ เถียงนาโมเดล แยกกักตัวในวัด แปลงตลาดเป็นโรงพยาบาลสนาม เพื่อเร่งนำผู้ป่วยติดเชื้อหรือกลุ่มเสี่ยงออกจากในพื้นที่จำกัดวงการแพร่ระบาด ขณะเดียวกัน โฆษก ศบค. ยืนยันว่าจะต้องเร่งดำเนินการฉีดวัคซีนแก่ผู้สูงอายุ และกลุ่มผู้ป่วย 7 โรคเรื้อรัง เพื่อลดอัตราการการติดเชื้อและการเสียชีวิตให้ได้มากที่สุด
.....................